Predkladacia správa 

	Návrh zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z. z. o cenách v znení neskorších predpisov predkladá Ministerstvo hospodárstva SR ako iniciatívny návrh.

	Dôvodom na predloženie samostatnej právnej úpravy o tepelnej energetike je, že z doterajšej aplikácie unifikovaného zákona o podnikaní v energetike upravenej v zákone č. 70/1998 Z. z. vyplynula potreba upraviť podrobnejšie niektoré podmienky podnikania v tepelnej energetike, najmä práva a povinnosti účastníkov trhu s teplom, hospodárnosť prevádzky tepelných zariadení a obmedzujúce opatrenia súvisiace so stavom núdze v tepelnej energetike, ale aj práva a povinnosti osôb, ktorých právom chránené záujmy môžu byť výkonom práv a povinností účastníkov trhu s teplom dotknuté.

	Zámerom tohto návrhu zákona je tiež vytvorenie právneho rámca na postupný prechod niektorých kompetencií v tepelnej energetike z Ministerstva hospodárstva Slovenskej republiky a z Úradu pre reguláciu sieťových odvetví na orgány samosprávy – obce a vyššie územné celky.

	Návrh zákona nebude mať dopad na štátny rozpočet, rozpočet obcí a vyšších územných celkov, ani na iné verejné financie, vrátane financií zdravotných a sociálnych poisťovní.

	Návrh zákona bol predmetom riadneho medzirezortného pripomienkového konania, ktorého výsledky sú súčasťou návrhu. Pripomienkového konania sa zúčastnili aj profesionálne združenia a zväzy pôsobiace v tepelnej energetike, ako aj zástupcovia odberateľov zamestnávajúci viac ako 500 zamestnancov, Združenie miest a obcí Slovenska, Slovenský zväz bytových družstiev i zástupcovia konečných spotrebiteľov občanov. 

	Návrh zákona nebol predmetom vnútrokomunitárneho pripomienkového konania, nakoľko sa ním netransponujú právne akty ES/EÚ. 

	Návrh zákona bol prerokovaný v Legislatívnej rade vlády Slovenskej republiky a Rade hospodárskej a sociálnej dohody ešte v apríli t. r., ktoré návrh zákona po zapracovaní ich pripomienok a zosúladení s pripravovanými návrhmi zákonov o energetike a o regulácii v sieťových odvetviach ho odporučili do ďalšieho legislatívneho procesu. Vzhľadom na to, že návrh zákona o tepelnej energetike, návrh zákona o energetike a návrh novely zákona o regulácii v sieťových odvetviach tvoria spolu komplexnú právnu úpravu o podmienkach podnikania v energetike a preto musia byť systémovo, obsahovo, vecne a terminologicky zosúladené a tiež z dôvodu zložitosti prác a doterajšieho postupu pri príprave návrhu zákon o energetike a návrhu novely zákona o regulácii v sieťových odvetviach, ktoré boli opakovane prerokované v Legislatívnej rade vlády Slovenskej republiky, bolo možné dopracovať a predložiť návrh zákona o tepelnej energetike do ďalšieho legislatívneho procesu až po dokončení prác na príprave návrhov ostatných energetických zákonov a ich prerokovaní v Legislatívnej rade vlády Slovenskej republiky. 

	V dôsledku prijatia navrhovaného zákona sa nezvýši počet zamestnancov v štátnej správe, ani vo verejnej správe; jeho prijatím sa vytvára právny rámec pre zlepšenie plnenia požiadaviek na trvalo udržateľný rozvoj životného prostredia pri výstavbe i prevádzkovaní tepelnoenergetických zariadení a sprísnia sa aj podmienky hospodárnosti využívania a energetickej účinnosti sústavy tepelných zariadení. 

	Návrh zákona neobsahuje ustanovenia alebo časti, u ktorých by bol dôvod ich nesprístupňovať, návrh je v celosti verejne prístupný. 

	Návrh zákona na rokovanie vlády sa predkladá bez rozporov.